ශ්‍රී ලංකාවේ මානව හිමිකම් සම්බන්ධයෙන් වන ‘විශ්වකාලීන සමාලෝචන වාර්තාව’ එක්සත් ජාතීන්ගේ මානව හිමිකම් කොමසාරිස්වරිය වෙත අද (23) බාර දෙන බව රජය අවධාරණය කරයි.මේ සඳහා ජනාධිපති මහින්ද රාජපක්ෂ මහතාගේ අනුමතය ලද පසු ඊ - මේල් මඟින් ජිනීවාහි ශ්‍රී ලංකා තානාපති කාර්යාලයට යොමු කරන අතර අනතුරුව එක්සත් ජාතීන්ගේ මානව හිමිකම් පිළිබඳ මහ කොමසාරිස් නවනීදන් පීල්ලේ වෙත බාරදීමට කටයුතු කරන බව වැවිලි කර්මාන්ත ඇමැති මහින්ද සමරසිංහ මහතා "දිනමිණ" ට පැවසීය.මේ සමාලෝචන වාර්තාව සකස් කිරීම සඳහා අමාත්‍ය මණ්ඩල අනුමතය ලද පසු එය සකස් තිරීමේ වගකීම තමා වෙත බාරදුන් බව සඳහන් කළ ඒ මහතා පසුගිය 2008 වසරේ සිට මේ දක්වා ශ්‍රී ලංකාවේ මානව හිමිකම් ආරක්ෂා කිරීම හා එය ප්‍රවර්ධනය වෙනුවෙන් ගෙන ඇති පියවර සම්බන්ධයෙන් වන කරුණු ඊට අන්තර් ගතකර තිබෙන බවද සඳහන් කෙළේය.අදාළ සමාලෝචන වාර්තාව සකස් කිරීමේදී රාජ්‍ය ආරක්ෂක හා නාගරික සංවර්ධන, ළමා සංවර්ධන හා කාන්තා කටයුතු, ආර්ථික සංවර්ධන, විදේශ කටයුතු හා අධිකරණ අමාත්‍යාංශ මෙන්ම නීතිපති දෙපාර්තමේන්තුව ඇතුළු අමාත්‍යාංශ හා දෙපාර්තමේන්තු 45 ක් සම්බන්ධ කරගනිමින් අවස්ථා කිහිපයකදී සාකච්ඡා කළ බව සඳහන් කළ මහින්ද සමරසිංහ මහතා ඒ ඒ සියලු ආයතනවලින් ශ්‍රී ලංකාවේ මානව හිමිකම් සම්බන්ධ ලිඛිත වාර්තා ලබා ගත් බවද ප්‍රකාශ කළේය.ශ්‍රී ලංකාවේ මානව හිමිකම් සම්බන්ධයෙන් වන "විශ්වකාලීන සමාලෝචන වාර්තාව" සඳහා වචන 10,700 ක් අඩංගුකර තිබෙන බව පැවසූ වැවිලි කර්මාන්ත ඇමැතිවරයා සාමාන්‍යයෙන් වසර පහකට වරක් ලෝකයේ ඕනෑම රටක් මෙවැනි සමාලෝචන වාර්තා ඉදිරිපත් කරන බවද රටට පිළිගත හැකි කරුණු සම්බන්ධයෙන් දීර්ඝ වශයෙන් කරුණු දක්වා තිබෙන බවද කීවේය.මේ වාර්තාව එක්සත් ජාතීන්ගේ මානව හිමිකම් කොමිසාරිස්වරිය වෙත ඉදිරිපත් කිරීමෙන් අනතුරුව ප්‍රංශ, ජර්මන්, ස්පාඤ්ඤ, අරාබි හා රුසියා භාෂාවලට පරිවර්තනය කොට වෙබ් අඩවියට ඇතුළත් කරන බවත් ඒ මඟින් ලබන නොවැම්බර් මාසයේ පළමුවැනිදා ජිනීවාහිදී පැවැත්වෙන ජගත් මානව හිමිකම් සැසියේදී ශ්‍රී ලංකාවෙන් කරුණු විමසීමේ හැකියාව තිබෙන බවත් හේ කීය.මෙය හොඳ වැඩපිළිවෙළක් වශයෙන් පෙන්වා දුන් ඇමැතිවරයා ශ්‍රී ලංකාවේ මානව හිමිකම් ආරක්ෂා කිරීම හා එය ප්‍රවර්ධනය වෙනුවෙන් ගෙන ඇති පියවර සම්බන්ධයෙන් මුළු ලෝකයටම පෙන්වාදිය හැකි බවද ඇමෙරිකාව විසින් ජගත් මානව හිමිකම් කවුන්සලය වෙත ඉදිරිපත් කොට සම්මත කරගත් යෝජනාව අනවශ්‍ය එකක් බව පෙන්වාදිය හැකි බවද අවධාරණය කළේය.